**Варақаи матбуотӣ**

**Ҳукумати Тоҷикистон ва Созмони Милали Муттаҳид масъалаҳои маблағгузории рушди устувор ва барқарорсозии сабзро баррасӣ карданд**

**Душанбе, 02 ноябри соли 2021.** Намояндагони сохторҳои Ҳукумати Ҷумҳурии Тоҷикистон (ҶТ), Созмони Милали Муттаҳид (СММ), бахши хусусӣ, шарикони рушд, доираҳои илмӣ ва коршиносони мустақил барои баррасии ҳолати кунунии маблағгузории рушд дар Тоҷикистон, бознигарии механизмҳои молиявии татбиқи Стратегияи миллии рушди Ҷумҳурии Тоҷикистон барои давраи то соли 2030 (СМР-2030) ва Ҳадафҳои рушди устувор (ҲРУ) ҷамъ омаданд. Онҳо ҳамчунин талошҳои мазкурро бо таваҷҷуҳ ба барқарорсозии сабз аз COVID-19 пайваст намуданд.

Семинар дар пасманзари Конфронси СММ оид ба тағйирёбии иқлим (COP26) дар ҳафтаи равон дар шаҳри Глазго баргузор шуд ва эътироф карда шуд, ки Тоҷикистон барои ноил шудан ба ин афзалиятҳо ба методҳои инноватсионии маблағгузорӣ ниёз дорад. Шарикон дониш ва иттилоотро дар ин замина мубодила намуда, ба мувофиқа расиданд, ки шабакаи коршиносонро ҷиҳати пайгирӣ намудани афзалиятҳои маблағгузории ҲРУ дар Тоҷикистон ташкил намоянд.

Семинар ҳамчунин барои аъзоёни гурӯҳи кории Шӯрои миллии рушди назди Президенти Ҷумҳурии Тоҷикистон оид ба маблағгузории СМР/ҲРУ ҷиҳати ташаккули афзалиятҳо барои давраи оянда ва муайян намудани шарикиҳои нав ҷиҳати барномаи маблағгузорӣ имконияти муҳим фароҳам овард.

Ашӯрбой Солеҳзода, муовини аввали вазири рушди иқтисод ва савдо зарурати суръат бахшидан ба сафарбаркунии захираҳо ва татбиқи муштараки СМР ва ҲРУ тавассути эҷоди фазои мусоид барои шарикиҳои самарабахш бо ҳамаи субъектҳои дахлдорро таъкид намуд.

Сезин Синаноглу, ҳамоҳангсози доимии СММ таъкид кард, ки барои ноил шудан ба ҲРУ бояд доираи васеъи вариантҳои маблағгузорӣ баррасӣ карда шавад – давлатӣ ва хусусӣ, дохилӣ ва байналмилалӣ. Хонум зикр намуд: *"Мо бо буҳрони сегонаи сайёра – тағйирёбии иқлим, талафоти гуногунии биологӣ ва ифлосшавӣ дучор мешавем. Бидуни куллан тағйир додани тарзи истеҳсол ва истеъмоли чизҳо, мо ба сӯи партгоҳ ҳаракат мекунем. Аз ин рӯ, мавзӯъи имрӯз бисёр муҳим аст – он ду масъалаи ба ҳам алоқамандро муттаҳид мекунад: чӣ гуна метавон ба барқарорсозии сабз мусоидат кард ва чӣ гуна мо метавонем захираҳоро барои маблағгузории ин барнома пайдо кунем. Мо бояд аз ҳоли ҳозир амал кунем".*

Семинар бахше аз ташаббусҳои густурдаи СММ дар Тоҷикистон дар бораи муҳити зист ва рушди сабз мебошад. Он якҷо бо Вазорати рушди иқтисод ва савдои Ҷумҳурии Тоҷикистон ва Комиссияи иқтисодӣ ва иҷтимоии СММ барои Осиё ва Уқёнуси Ором (ESCAP) дар ҳамкорӣ бо СММ дар Тоҷикистон ташкил карда шуд. Он ташаббуси муштарак оид ба «Маблағгузории Ҳадафҳои рушди устувор дар Тоҷикистон» мебошад, ки аз ҷониби ЮНИСЕФ, Барномаи рушди СММ (БРСММ) ва созмони “Занони СММ” татбиқ карда мешавад.

**Барои дарёфти иттилооти бештар, лутфан тамос гиред:** ҷаноби Парвиз Бобоев – таҳлилгар оид ба коммуникатсия ва робитаи беруна, Дафтари ҳамоҳангсози доимии СММ дар Тоҷикистон, аз тариқи parviz.boboev@un.org ё боздид кунед аз: [tajikistan.un.org](https://tajikistan.un.org/)